QR-код Iэмалым дэри дыхуокIуэ
КъБР-м и Iэтащхьэ КIуэкIуэ Казбек «муниципальнэ сыхьэт» зэIущIэр иригъэкIуэкIащ. Абы хэтащ КъБР-м и Правительствэм и УнафэщI Мусуков Алий, КъБР-м и Iэтащхьэм и Администрацэм и унафэщI Къуэдзокъуэ Мухьэмэд, вице-премьер Хъубий Марат, КъБР-м узыншагъэр хъумэнымкIэ и министр Къалэбатэ Рустам, район Iэтащхьэхэр.
ЗэIущIэм щытепсэлъыхьащ лъэпкъ проектхэр зэрагъэзащIэмрэ республикэм коронавирусым зэрызыщиубгъум и щытыкIэмрэ.
Мусуков Алий жиIащ лъэпкъ проектхэм хухаха ахъшэр къэгъэсэбэпыныр мы зэманым процент 68,7-кIэ зэрагъэзэщIар. КъищынэмыщIауэ, абы и гугъу ищIащ Тэрч, Прохладнэ, Май районхэм дэт жьы хъуа унэхэм цIыхухэр къыщIэгъэIэпхъукIыным теухуа программэр зэрагъэзащIэми. Районищым я Iэтащхьэхэр къытеувыIащ мы зэманым я Iуэхур здынэсам. Республикэм и Iэтащхьэм абыхэм пщэрылъ ящищIащ ухуэныгъэхэр зэращIым и фIагъым ткIийуэ кIэлъыплъыну.
ЗэIущIэм гулъытэ хэха щигъуэтащ коронавирусым и щытыкIэр зыхуэдэм. Къалэбатэ Рустам жиIащ мы зэманым ирихьэлIэу сымаджэхэм я бжыгъэм зэрыхэхъуэжыр, махуэ къэс узыфэр цIыхуи 100-м нэсым къазэрыпкърыхьэр. Иужьрей жэщ-махуэм КТ-къэхутэныгъэхэмкIэ «ковид» пневмоние яIэу цIыхуи 194-рэ ятхащ. Мы зэманым сымаджэхэм папщIэ гъуэлъыпIэ 1257-рэ хьэзыру щыIэщ. ЦIыху 1151-рэ ягъэгъуэлъащ, реанимацэхэм сымаджэ 121-рэ щIэлъщ, коронавирусым махуэ къэс цIыхуи 3-4 йолIыкI.
Къалэбатэм жиIащ кислородым зэрыхуэныкъуэм махуэ къэс зэрыхэхъуэр: республикэм и сымаджэщхэр зы жэщ-махуэм тонн 14,5-рэ хуейщ, тхьэмахуэ и пэ ар тонн 11-у щытащ, мазэ и пэ — тонни 7-у.
Махуэ къэс сымаджэ хьэлъэу цIыхуи 100-м нэс ягъэгъуэлъ. Зэман гъунэгъум узыфэм щыпэщIэт сымаджэщ иджыри къыщызэIуахынущ СПИД-м епха центрымрэ Тэрч щIыналъэм и сымаджэщ нэхъыщхьэмрэ.
Министрым къыхигъэщащ коронавирус узыфэм пэщIэтыным Налшык Къалэ клиникэ сымаджэщ №1-мрэ №2-мрэ, Май, Прохладнэ къалэхэм, Прохладнэ районым я сымаджэщхэр зэрытещIыхьар. Хирургие къудамэм и лъэныкъуэкIэ иджыпсту нэхъыбэу лажьэр Республикэ клиникэ сымаджэщымрэ Бахъсэн къалэ округымрэ Бахъсэн щIыналъэмрэ я сымаджэщ нэхъыщхьэхэмрэщ.
Министрым жиIащ коронавирусым илIыкIхэр нэхъ мащIэу здэщыIэр вакцинэр цIыху нэхъыбэм зыхезыгъэлъхьахэр щыпсэу щIыпIэхэр зэрыарар. Абы дыщIигъуащ вакцинэр езыгъэщIауэ сымаджэ хъуахэм я бжыгъэр зэрымащIэ дыдэр, узыфэр нэхъ тыншу абыхэм зэрапкърыкIыр икIи зи ныбжьыр илъэс 65-м щхьэдэхахэр узыфэм къелынымкIэ мастэ зэрыхэIум мыхьэнэшхуэ зэриIэр.
Хъубий Марат жиIащ къэралым и щIыналъэ псоми, сымаджэхэм я бжыгъэм щемылъытауэ, коронавирусым зимыубгъун щхьэкIэ зыхуэкIуэ Iэмалхэр зэрыщагъэткIийр. Апхуэдэуи Роспотребнадзорым и лэжьыгъэри егъэткIий санитар дохутыр нэхъыщхьэм и унафэр къызэпауду вакцинэ езымыгъэщIа лэжьакIуэхэр IэнатIэ Iузыгъэтхэм ятещIыхьауэ.
— Ди жагъуэ зэрыхъунщи, нобэ куэдым я гугъэщ вакцинэм хуэмыныкъуэу. АрщхьэкIэ сымаджэщхэм щIэлъым я бжыгъэм уеплъмэ, щытыкIэр гугъущ. Узыфэр нэхъ шынагъуэ дыдэу щызэбгрыкI лъэхъэнэм гъуэлъыпIэ 1600-м нэс дгъэхьэзыру щытащ, къапщтэмэ, а бжыгъэм иджыпстуи дыхуокIуэ. Кислородым теухуауэ щытыкIэр тыншкъым. Ар Краснодар, Ставрополь къалэхэм нэс патруль машинэ щIыгъуу къредгъэшын хуей мэхъу. Жэщ къэс машинэм дыпоплъэ, зыгуэр къэмыхъуу и чэзум ар къызэрысыным дытегузэвыхьу. Зэрыщытыр вжесIэу аращ, — къыхигъэщащ КъБР-м и Iэтащхьэм.
КIуэкIуэ Казбек пщэрылъ ящищIащ щIыналъэхэмрэ къалэ округхэмрэ вакцинэ зэрыщащIым кIэлъыплъ гуп къызэрагъэпэщыну, цIыхухэр адэкIи а Iуэхум къыхураджэну. КъБР-м и Iэтащхьэм хигъэгъуэзащ Къэбэрдей-Балъкъэрым и социальнэ IуэхущIапIэхэмрэ нэгъуэщIхэмрэ щIыхьэн папщIэ, зэман гъунэгъум QR-код Iэмалыр къагъэсэбэпыным зэрыхуэкIуэнур.
